ROZHODNUTIE KOMISIE
z 1. septembra 2004,
ktorým sa ruší rozhodnutie 2002/794/ES týkajúce sa určitých ochranných opatrení s ohľadom na hydinové mäso, výrobky z hydinového mäsa a prípravky z hydinového mäsa určené na ľudskú spotrebu a dovážané z Brazílie
(Oznámené pod číslom K(2004) 3297)
(Text s významom pre EHP)
(2004/629/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie (ES) č. 178/2002 Európskeho parlamentu a Rady z 28. januára 2002, ktoré stanovuje všeobecné princípy a požiadavky zákona o potravinách a ustanovuje Európsky orgán pre bezpečnosť potravín a určuje postupy vo veciach bezpečnosti potravín (1), a najmä na jeho článok 53 ods. 1,
so zreteľom na smernicu Rady 97/78/ES z 18. decembra 1997, ktorá stanovuje princípy, ktorými sa riadi organizovanie veterinárnych kontrol výrobkov vstupujúcich do spoločenstva z tretích krajín (2), a najmä na jej článok 22 ods. 1,
keďže:
(1)
Podľa rozhodnutia Komisie 2002/794/ES (3) všetky zásielky hydinového mäsa, výrobkov z hydinového mäsa a prípravkov z hydinového mäsa („hydinové mäso“) dovážané z Brazílie museli byť chemicky testované za účelom preukázania neprítomnosti nitrofuránov a ich metabolitov.
(2)
Počet zásielok hydinového mäsa z Brazílie, ktoré podlieha testovaniu, sa znížil zo 100 % na 20 % rozhodnutím 2002/794/ES zmeneným a doplneným rozhodnutím Komisie 2004/198/ES. Toto doplnenie bolo vykonané na základe garancií, ktoré ponúkla Brazília, výsledkov chemických testov vykonaných členskými štátmi a výsledkov misie Potravinového a veterinárneho úradu v Brazílii.
(3)
Od tohto zníženia počtu zásielok, ktoré podliehajú testovaniu, Komisia neobdržala prostredníctvom systému rýchlej výstrahy žiadne ďalšie oznámenie o nitrofuránoch a ich metabolitoch v hydinovom mäse z Brazílie.
(4)
Preto je nutné zrušiť rozhodnutie 2002/794/ES.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2002/794/ES sa ruší.
Článok 2
Členské štáty zmenia a doplnia opatrenia, ktoré uplatňujú pri dovoze tak, aby boli v súlade s týmto rozhodnutím. Budú o tom okamžite informovať Komisiu.
Článok 3
Toto rozhodnutie platí od 10. septembra 2004.
Článok 4
Toto rozhodnutie je adresované členským štátom.
V Bruseli 1. septembra 2004